A Tanács határozata

(2003. december 17.)

az Európai Közösség és Hongkong Különleges Közigazgatási Terület kormánya közötti, az engedély nélkül tartózkodó személyek visszafogadásáról szóló megállapodás megkötéséről

(2004/80/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 63. cikke (3) bekezdésének b) pontjára, összefüggésben 300. cikke (2) bekezdése első albekezdésének második mondatával,

tekintettel a Bizottság javaslatára,

tekintettel az Európai Parlament véleményére [1],

mivel:

(1) A Bizottság az Európai Közösség nevében tárgyalásokat folytatott Hongkong Különleges Közigazgatási Terület kormányával az engedély nélkül tartózkodó személyek visszafogadásáról szóló megállapodás megkötéséről.

(2) E megállapodást az Európai Közösség nevében – a 2002. szeptember 23-i tanácsi határozatnak megfelelően – 2002. november 27-én írták alá azzal, hogy annak esetleges megkötésére egy későbbi időpontban kerül sor.

(3) E megállapodást jóvá kell hagyni.

(4) E megállapodással egy vegyes bizottságot hoztak létre, amely jogi hatással bíró határozatokat hozhat, ezért meg kell határozni, hogy ki képviseli a Közösséget e bizottságon belül, és rendelkezni kell egy olyan eljárásról, amely megállapítja a közösségi álláspont elfogadásának módját.

(5) Az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország helyzetéről szóló jegyzőkönyv 3. cikkével összhangban e tagállamok bejelentették, hogy részt kívánnak venni e határozat elfogadásában és alkalmazásában.

(6) Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkével összhangban Dánia nem vesz részt e határozat elfogadásában, és a határozat vagy annak alkalmazása számára nem kötelező,

A KÖVETKEZŐKÉPPEN HATÁROZOTT:

1. cikk

Az Európai Közösség és Hongkong Különleges Közigazgatási Terület kormánya közötti, az engedély nélkül tartózkodó személyek visszafogadásáról szóló megállapodást az Európai Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A Tanács elnöke megküldi a megállapodás 20. cikkének (2) bekezdésében előírt értesítést [2].

3. cikk

Az Európai Közösséget a tagállamok szakértőinek támogatásával a Bizottság képviseli a megállapodás 17. cikke alapján létrehozott szakértői bizottságban.

4. cikk

A Bizottság a Tanács által kinevezett különbizottsággal történt konzultációt követően kialakítja az Európai Közösségnek a szakértői bizottságon belüli, a megállapodás 17. cikkének (5) bekezdése alapján előírt eljárási szabályzat elfogadásával kapcsolatos álláspontját.

A szakértői bizottság minden más határozata vonatkozásában az Európai Közösség álláspontját a Bizottság javaslatára a Tanács fogadja el, minősített többséggel.

5. cikk

Ezt a határozatot az Európai Unió Hivatalos Lapjában ki kell hirdetni.

6. cikk

Ennek a határozatnak a tagállamok a címzettjei az Európai Közösséget létrehozó szerződésnek megfelelően.

Kelt Brüsszelben, 2003. december 17-én.

a Tanács részéről

az elnök

G. Alemanno

[1] 2002. szeptember 19-i vélemény (a Hivatalos Lapban még nem tették közzé).

[2] A Tanács Főtitkársága az Európai Unió Hivatalos Lapjában közzéteszi a megállapodás hatálybalépésének időpontját.

--------------------------------------------------